Timp pierdut la locul de muncă, este de părere Mihail Iugulescu, managerul Spitalului Judeţean Brăila care, în urma unei verificări în serverele unităţii spitaliceşti, a constatat cu stupoare că nu există calculator din clădire de pe care să nu se fi accesat Facebook-ul. Astfel, cea mai populară reţea socială din lume este interzisă în spitalul din Brăila.



Managerul Spitalului Judeţean Brăila, dr. Mihail Iugulescu FOTO Alina Tatu

“ În urma cu un an de zile am interzis personalului medical să acceseze site-uri exterioare, cu excepţia ministerului şi a tot ce ne interesează pe noi. Recent am luat hotărârea să blochez accesările şi de la tot personalul TESA. Am mers de câteva ori prin birouri şi am văzut mereu ecrane cu Facebook, toată ziua lumea stătea pe Facebook. Aşa că l-am interzis, am blocat accesarea, aşa încât dacă dau click să intru pe site, serverul mă întoarce în pagina de web a spitalului Brăila. Toată ziua se stătea să se vadă cine a mai postat, ce a mai postat şi uitau să muncească astfel că, de la prânz se apucau oamenii de lucru în condiţiile în care începeau programul la 8. Accesările pe site-ul de socializare bloca şi reţeaua, astfel că, în loc să transmitem date către Minister sau Casa de Asigurări de Sănătate noi aveam trafic pe Facebook. Cu stupoare am descoperit după un sondaj în reţea, că Facebook-ul era accesat peste tot” a declarat pentru “Adevărul” dr. Mihail Iugulescu, managerul Spitalului Judeţean Brăila.